Poppy novellasorozat

5. rész

Emy Dust - Karácsonyi parti - Poppy V.

© Emy Dust 2024 © Book Dreams Kiadó 2024

Minden jog fenntartva!

Szerkesztő: Masiko Fable

Borító: Fazakas Emese

Képek forrása: Shutterstock

Book Dreams Kiadó

info@bookdreamskiado.hu • www.bookdreams.hu

facebook.com/bookdreamskiado

instagram.com/bookdreamskiado

ISBN: 9789635862993

Minden jog fenntartva, beleértve a sokszorosítás, a mű bővített, illetve rövidített kiadásának jogát is. A kiadó írásbeli engedélye nélkül sem a teljes mű, sem annak része semmilyen formában - akár elektronikusan vagy mechanikusan, beleértve a fénymásolást és bármilyen adattárolást - nem sokszorosítható

Emy Dust

Karácsonyi parti

Poppy V.

A tükör előtt állva, kezemben az idegesítően rikító, piros mikulássapka, amit Ingrid hajított az asztalomra reggel, azzal az utasítással: „Viseld. Kötelező.”

- Kötelező - morgok az orrom alatt, miközben a sapkát forgatom, mintha attól kevésbé nézne ki borzalmasan. - Azért, mert karácsony van, még nem kell a csillagnak lennem a fa tetején.

Forgatom a sapkát, mintha egy szent tárgy lenne, de csak egyetlen gondolat jár a fejemben: „Miért? Miért mindig én?” Még Pulcsin is jobban állna. Leteszem az ágyamra, és a szekrényem felé fordulok.

A karácsonyi partikhoz mindenki túl akarja tolni a dolgokat. Tavaly Donna, a HR-es, hóember jelmezben gurult be - szó szerint. Kerekes cipőt húzott, hogy „hitelesebb” legyen, és azóta is rémálmaim vannak arról, ahogy táncolni próbál velem a „Jingle Bell Rock”-ra.

Előveszem a fekete miniruhámat a szekrényből, és egy kardigánt, hogy azért takarjak is valamit. Elég, ha kivillantom a virgácsaimat. Idén nincs mézesmázas-cici nyali-fali, csak virgács. Pördülök néhányat a ruhámba, meggyőződve arról, hogy elég kényelmes lesz. Nem túl szoros, nem túl laza - tökéletes egy olyan alkalomra, amikor a karácsony szelleme mellett a céges elvárások árnya lebeg a fejem felett. Még feldobom egy rénszarvasos kitűzővel, amitől majd „ünnepibbnek” látszom, bár szerintem inkább szánalmasabbnak.

A cipőmet keresem, amikor megcsörren a telefonom. Felegyenesedem és ránézek, Tuan neve villog a kijelzőn.

Ó, persze, ki más? Ő a céges partik lelkes nagykövete - és valószínűleg az egyetlen ember, aki tényleg élvezi ezeket.

- Mondd, hogy már úton vagy, és nem a szekrényedet bámulod kétségbeesetten! - harsogja a telefonba.

- Persze, hogy úton vagyok - hazudom simán, miközben az egyik lábamra próbálom felhúzni a cipőmet, míg a másikon egyensúlyozom, hogy ne essek el, ettől pedig úgy nézek ki, mint egy részeg flamingó, aki épp balettelőadást próbál a trópusokon.

- Tökéletes! Tudod, hogy Hanover idén Mikulásnak öltözik? És lesz karaoke! Képzeld el, ahogy a cégvezető énekli az „All I Want for Christmas”-t.

- Nem kell elképzelnem, már most fáj a fejem tőle - válaszolom szárazon.

- Ne legyél ilyen Grincs, Poppy! Ez az év bulija!

Az év bulija? Igen, ha az év legkínosabb pillanatait gyűjtenénk össze, biztosan az első helyre kerülne.

A beszélgetés után gyorsan összekapom magam, de mielőtt még elindulnék, odamegyek Pulcsihoz és leguggolok mellé. Olyan békésen szundizik a plüss ágyában, hogy érzem, felülkerekedik rajtam az irigység, mert csak arra vágyom, hogy ott feküdjek mellette.

- Néhány óra és jövök, megpróbálok megszabadulni tőlük - magyarázkodom, és megsimogatom a kis fejét, amit egy pillanatra felemel és álmos pillantást vet rám, majd mély sóhajjal összekuporodik. - Legyél jó, majd csenek neked valamit a partiról - egyenesedem fel, és sietősen elindulok.

Az irodaépület már messziről ragyog a túlzásba vitt karácsonyi díszektől. Belépve rögtön megcsap a forralt bor és az „olcsó karácsonyfa illatosító” kombinációja. A terem közepén Hanover áll teljes Mikulás-szerkóban, és mindenkihez odaszól egy „Ho-ho-ho”-t, amitől inkább tűnik egy karácsonyi horrorfilm mellékszereplőjének, mint jókedvű cégvezetőnek.

Ingrid a bejáratnál vár, fején egy villogó égősorral. Komolyan, villog. Még pislogni sem bírok anélkül, hogy ne látnám a pulzáló fényeket.

- Csak nem a minimalista Poppy! - kiáltja vigyorogva. - Ez a ruha valami passzív-agresszív tüntetés?